1.  ปัจจัยความเสี่ยง

ปัจจัยความเสี่ยงที่อาจมีผลกระทบต่อผู้ออกหลักทรัพย์ และผู้ถือหลักทรัพย์ สามารถแยกได้ ดังนี้

ความเสี่ยงจากภาวะความผันผวนของตลาด

การดำเนินธุรกิจด้านหลักทรัพย์มีความสัมพันธ์เชื่อมโยงกับภาวะเศรษฐกิจการเงินและตลาดทุนของประเทศ
ปริมาณการซื้อขายในตลาดหลักทรัพย์มีผลอย่างมากต่อรายได้ค่าธรรมเนียมนายหน้าซื้อขายหลักทรัพย์ซึ่งเป็นรายได้หลักของบริษัท
นอกจากนี้ความไม่แน่นอนในปริมาณการซื้อขายในตลาดยังมีผลต่อการจัดเตรียมทรัพยากรด้านต่างๆ
รวมทั้งบุคลากรเพื่อรองรับการให้บริการอย่างมีประสิทธิภาพ
ซึ่งมีผลกระทบต่อต้นทุนการดำเนินงานของบริษัท อย่างไรก็ตามผลกระทบดังกล่าวมีผลไม่มากนัก
เนื่องจากบริษัทมีปริมาณธุรกิจที่สูงจนเกิดการประหยัดจากขนาด (Economy of Scales)
อีกทั้งต้นทุนส่วนใหญ่เป็นผลตอบแทนพนักงานในรูปส่วนแบ่งผลประโยชน์ (incentive)
ซึ่งเป็นค่าใช้จ่ายผันแปร (variable cost)
และนอกจากนั้นบริษัทได้มีการเตรียมแนวทางเพื่อที่จะลดความเสี่ยงจากผลกระทบอันเกิดจากความผันผวนของภาวะตลาดด้วยการเพิ่มรายได้จากการให้บริการด้านอื่นๆ
ได้แก่ รายได้จากที่ปรึกษา ทางการเงิน จากการจัดจำหน่ายหลักทรัพย์ จากธุรกิจตราสารหนี้
จากธุรกรรมตราสารใบสำคัญแสดงสิทธิอนุพันธ์ จากธุรกรรมการยืมและให้ยืมหลักทรัพย์
และจากธุรกรรมการจัดการกองทุนส่วนบุคคล เป็นต้น

ความเสี่ยงจากการแข่งขันในธุรกิจหลักทรัพย์

ธุรกิจหลักทรัพย์เป็นธุรกิจที่มีการแข่งขันค่อนข้างสูง
โดยเฉพาะในด้านการเป็นตัวแทนนายหน้าซื้อขายหลักทรัพย์
ถึงแม้จะมีการเปลี่ยนแปลงโครงสร้างค่าธรรมเนียมนายหน้าซื้อขายหลักทรัพย์จากเดิมที่เปิดเสรี
มาเป็นการใช้อัตราค่าธรรมเนียมขั้นต่ำตามที่ตลาดหลักทรัพย์ฯกำหนด โดยมีผลตั้งแต่วันที่ 14
มกราคม 2545 เป็นต้นมาจะทำให้การแข่งขันด้านราคามีแนวโน้มลดลง
และรายได้ค่าธรรมเนียมนายหน้าซื้อขายหลักทรัพย์มีการปรับตัวเพิ่มสูงขึ้น
บริษัทหลักทรัพย์หลายแห่งมีการปรับตัว และเน้นการแข่งขันด้านคุณภาพมากขึ้นเพื่อรักษาฐาน
ลูกค้าของบริษัทไว้ อย่างไรก็ตาม
บริษัทได้มีการเตรียมพร้อมเพื่อรองรับผลกระทบที่เกิดขึ้นจากการแข่งขันในธุรกิจด้วยการพัฒนาทั้งด้านเทคโนโลยี
ผลิตภัณฑ์ และบุคลากร เพื่อตอบสนองความต้องการที่หลากหลายของลูกค้าได้อย่างมีประสิทธิภาพ
อีกทั้งได้นำเสนอบทวิเคราะห์หลักทรัพย์ที่มีคุณภาพและคำแนะนำที่เป็นประโยชน์ต่อลูกค้าและผู้สนใจลงทุนทั่วไป
ช่วยให้ ข้อมูล ความรู้และช่วยสร้างความเชื่อมั่นในการลงทุน
นอกจากนั้นบริษัทยังเน้นการดำเนินงานด้านวาณิชธนกิจ
เพื่อจัดเตรียมนำเสนอหลักทรัพย์ใหม่เป็นโอกาสในการลงทุนให้แก่ลูกค้า
ตลอดจนการเตรียมออกตราสารใหม่ เช่น ใบสำคัญแสดงสิทธิอนุพันธ์ เป็นต้น

 

ความเสี่ยงจากการพึ่งพิงลูกค้ารายใหญ่หรือน้อยราย

ในปี 2546 บริษัทมีสัดส่วนมูลค่าการซื้อขายหลักทรัพย์ของกลุ่มลูกค้ารายใหญ่ 10 อันดับแรก
คิดเป็นร้อยละ 19.20 ของมูลค่าการซื้อขายหลักทรัพย์รวมของบริษัท เพิ่มขึ้นเมื่อเทียบกับปี 2545
ที่มีสัดส่วนร้อยละ 16.18 ของมูลค่าการซื้อขายหลักทรัพย์รวมของบริษัท
และหากบริษัทต้องสูญเสียลูกค้ารายใหญ่ดังกล่าวไปจะมีผลกระทบต่อรายได้ค่าธรรมเนียมการซื้อขายหลักทรัพย์คิดเป็นร้อยละ
20.96 และ 16.09 ของรายได้ค่าธรรมเนียมนายหน้าซื้อขายหลักทรัพย์รวมของบริษัทในปี 2546
และปี 2545 ตามลำดับ ซึ่งลูกค้ารายใหญ่ดังกล่าวได้รวมถึงบริษัทในกลุ่มบริษัท กิมเอ็ง โฮลดิ้งส์
จำกัด ซึ่งมีสัดส่วนรายได้ร้อยละ 9.42 และ 6.61 ของรายได้ค่าธรรมเนียมนายหน้าซื้อขาย
หลักทรัพย์รวมของบริษัทในปี 2546 และปี 2545 ตามลำดับ แต่เนื่องจากบริษัท กิมเอ็ง โฮลดิ้งส์
จำกัด เป็นผู้ถือหุ้นใหญ่ของบริษัท จึงทำให้บริษัทมีโอกาสในการสูญเสียลูกค้ารายดังกล่าวน้อยมาก
อย่างไรก็ตามบริษัทตระหนักถึงความเสี่ยงในการพึ่งพิง มูลค่าการซื้อขายหลักทรัพย์จากลูกค้ารายใหญ่
โดยเน้นการเพิ่มจำนวนลูกค้ารายย่อยเพื่อกระจายฐาน ลูกค้าให้กว้างขึ้น ณ วันที่ 31 ธันวาคม
2546 บริษัทมีจำนวนบัญชีลูกค้าประมาณ 40,000 บัญชี เพิ่มขึ้นเมื่อเทียบกับสิ้นปี 2545
ที่มีจำนวนประมาณ 26,000 บัญชี และบริษัทมีสัดส่วนของลูกค้ารายบุคคลประมาณร้อยละ 88.71
ขณะที่ลูกค้าสถาบันและต่างประเทศประมาณร้อยละ 11.29
นอกจากนี้บริษัทยังมีรายได้จากธุรกิจที่ปรึกษาทางการเงินและจัดจำหน่ายหลักทรัพย์
ซึ่งจะช่วยให้บริษัทมีช่องทางในการหารายได้ของบริษัทเพิ่มขึ้น
โดยไม่ต้องพึ่งพิงรายได้จากธุรกิจนายหน้าซื้อขายหลักทรัพย์เพียงอย่างเดียวโดยบริษัทมีรายได้จากธุรกิจที่ปรึกษาทางการเงินและจัดจำหน่ายหลักทรัพย์จำนวน
221.80 ล้านบาท และ 60.80 ล้านบาท ในปี 2546 และ ในปี 2545 ตามลำดับ

ความเสี่ยงจากการลดลงของราคาหุ้น หากกรรมการ ผู้บริหาร และพนักงานของบริษัท ขายหุ้นหลังระยะเวลาห้ามขาย

บริษัทมีการขายหุ้นให้กับ กรรมการ ผู้บริหาร และพนักงานของบริษัท จำนวน 25,000,000 หุ้น
ที่ราคาหุ้นละ 5.00 บาท คิดเป็นร้อยละ 4.59 ของทุนชำระแล้ว
โดยหุ้นจำนวนดังกล่าวได้จำหน่ายเสร็จสิ้นแล้วเมื่อวันที่ 3 พฤศจิกายน 2546
ซึ่งราคาเสนอขายหุ้นให้แก่ กรรมการ ผู้บริหาร
และพนักงานของบริษัทจำนวนดังกล่าวเป็นราคาที่ต่ำกว่าราคาที่เสนอขายต่อประชาชนทั่วไป
อย่างไรก็ตาม หุ้นจำนวนนี้ได้ถูกกำหนดระยะเวลาห้ามทำการขายหุ้นเป็นระยะเวลาอย่างน้อย 2 ปี
ตามหนังสือของตลาดหลักทรัพย์แห่งประเทศไทยที่ ต.พ. (ว) 9/2545
เว้นแต่จะได้รับการพิจารณาผ่อนผันกำหนดระยะเวลาจากตลาดหลักทรัพย์ฯ

นอกจากนี้สำหรับหุ้นสามัญเดิม จำนวน 18,467,400 หุ้น คิดเป็นร้อยละ 3.39 ของทุนชำระแล้ว
ที่เสนอขายโดย บริษัท กิมเอ็ง โฮลดิ้งส์ จำกัด ให้แก่ กรรมการ ผู้บริหาร
และพนักงานพร้อมกับการเสนอขายประชาชน ทั่วไป ในราคาเสนอขายหุ้นละ 14.30 บาท ทั้งนี้
หุ้นส่วนนี้ได้ถูกสั่งห้ามขายทั้งจำนวนตามข้อกำหนดของตลาด
หลักทรัพย์แห่งประเทศไทยในการพิจารณารับหุ้นของบริษัทเป็นหลักทรัพย์จดทะเบียนโดยมีระยะเวลาไม่น้อยกว่า
6 เดือน นับแต่วันที่หุ้นของบริษัทเริ่มทำการซื้อขายในตลาดหลักทรัพย์
จึงมีความเสี่ยงจากการลดลงของราคาหุ้นหาก กรรมการ ผู้บริหาร
และพนักงานของบริษัททำการขายหุ้นภายหลังระยะเวลาห้ามขายหุ้นดังกล่าวข้างต้น

ความเสี่ยงจากการจัดจำหน่ายและรับประกันการจำหน่ายหลักทรัพย์และธุรกิจที่ปรึกษา ทางการเงิน

การประกอบธุรกิจการจัดจำหน่ายและรับประกันการจำหน่ายหลักทรัพย์
อาจมีความเสี่ยงจากสภาพคล่องของบริษัทในกรณีที่ต้องรับซื้อหลักทรัพย์ที่เหลือจากการจำหน่ายไม่ได้ตามที่รับประกันไว้
อีกทั้งความเสี่ยงจากการขาดทุนจากหุ้นที่เหลือจากการจำหน่ายดังกล่าว
ซึ่งปัจจัยที่มีผลกระทบต่อความเสี่ยงจากการรับประกันการจำหน่ายหลักทรัพย์ ได้แก่
การกำหนดราคาขายที่ไม่เหมาะสม ความผันผวนของภาวะตลาดเงินและตลาดหลักทรัพย์ เป็นต้น
ดังนั้นเพื่อเป็นการลดความเสี่ยงดังกล่าวบริษัทจะทำการศึกษาและวิเคราะห์ข้อมูลเบื้องต้นของบริษัทผู้เสนอขายหลักทรัพย์
และพิจารณาความสนใจของลูกค้าหรือนักลงทุน
โดยจะรับประกันการจำหน่ายในหลักทรัพย์เฉพาะที่พิจารณาแล้วเห็นว่ามีความเสี่ยงต่ำจากการจัดจำหน่ายไม่หมด
รวมทั้งในบางกรณีที่เป็นจำนวนที่มีนัยสำคัญจะต้องนำเสนอต่อคณะกรรมการการรับประกันการจัดจำหน่ายเพื่อพิจารณาอนุมัติก่อนการรับประกันการจำหน่าย
ซึ่งที่ผ่านมาบริษัทมีหลักทรัพย์ที่เหลือจากการจัดจำหน่ายประเภทรับประกันผลการจำหน่ายแบบแน่นอน
(Firm Underwriting) และซื้อเข้าพอร์ตบริษัท โดยมียอดคงค้าง ณ วันที่ 31 ธันวาคม 2546
จำนวน 239.12 ล้านบาท แยกเป็นหลักทรัพย์ประเภทหุ้นสามัญราคาตามมูลค่าตลาด 7.92 ล้านบาท
และหุ้นกู้มูลค่ารวม 231.20 ล้านบาท
การเพิ่มเงินลงทุนจากการซื้อหลักทรัพย์ดังกล่าวเข้าพอร์ตมีผลทำให้เงินกองทุนสภาพคล่องสุทธิลดลงเหลือร้อยละ
69.45 ณ วันที่ 31 ธันวาคม 2546
ทั้งนี้ในด้านการจัดจำหน่ายและรับประกันการจำหน่ายรวมทั้งการเป็นที่ปรึกษาทางการเงินนั้นบริษัทให้ความสำคัญอย่างมากในการคัดเลือกลูกค้า
โดยจะทำการประเมินลูกค้าในเบื้องต้นก่อนพิจารณารับงาน
รวมทั้งได้กำหนดขั้นตอนในการตรวจสอบข้อมูลของลูกค้า (Due Diligence) อย่างรัดกุม
ตลอดจนการจัดให้บุคลากรมีการพัฒนาความรู้และความเข้าใจในกฏระเบียบต่างๆ
ที่เกี่ยวข้องกับการปฏิบัติงาน เพื่อให้บริการแก่ลูกค้าได้อย่างถูกต้องและมีประสิทธิภาพ

ความเสี่ยงจากการผิดนัดชำระเงินค่าซื้อหลักทรัพย์ตามคำสั่งของลูกค้าและความเสี่ยงอันเกิดจากหนี้สูญ

ณ วันที่ 31 ธันวาคม 2546 บริษัทมีลูกหนี้ธุรกิจหลักทรัพย์รวม 8,064.79 ล้านบาท ประกอบด้วย
ลูกหนี้ซื้อหลักทรัพย์ด้วยเงินสด 5,702.23 ล้านบาท เงินให้กู้ยืมเพื่อซื้อหลักทรัพย์ 2,060.22
ล้านบาท และลูกหนี้อื่น 302.34 ล้านบาท โดยบริษัทมีดอกเบี้ยค้างรับรวม 25.15 ล้านบาท ทั้งนี้
บริษัทได้จำแนกลูกหนี้ธุรกิจหลักทรัพย์และ ดอกเบี้ยค้างรับดังกล่าวเป็นลูกหนี้ด้อยคุณภาพจำนวน
321.83 ล้านบาท คิดเป็นร้อยละ 3.98 ของลูกหนี้ธุรกิจ หลักทรัพย์และดอกเบี้ยค้างรับรวม
ซึ่งเป็นหนี้ด้อยคุณภาพที่เกิดขึ้นจากลูกหนี้ของบริษัทหลักทรัพย์ นิธิภัทร จำกัด
ก่อนการเข้ามาถือหุ้นของกิมเอ็ง โฮลดิ้งส์ จำนวน 310.37 ล้านบาท
หนี้จำนวนนี้บริษัทได้พยายามติดตามเรียกเก็บหนี้ทุกรายให้เร็วที่สุด
โดยหากไม่สามารถประนีประนอมเรียกชำระหนี้ได้ก็จะดำเนินการฟ้องร้องต่อศาลเพื่อดำเนินการต่อไป
และเป็นหนี้ที่เกิดจากลูกหนี้ของบริษัทภายหลังการเข้ามาถือหุ้นของกิมเอ็ง โฮลดิ้งส์ จำนวน 11.46
ล้านบาท สำหรับหนี้ด้อยคุณภาพจำนวน 321.83 ล้านบาท
ดังกล่าวข้างต้นนั้นประกอบด้วยลูกหนี้จัดชั้นต่ำกว่ามาตรฐานและลูกหนี้จัดชั้นสงสัยจำนวน 17.65
ล้านบาท และ 304.18 ล้านบาทตามลำดับ ซึ่งบริษัทมีการตั้งสำรองเผื่อหนี้สงสัยจะสูญเป็นจำนวน
316.11 ล้านบาท โดยได้ตั้งสำรองร้อยละ 100 สำหรับหนี้สงสัยจะสูญ
นอกจากนี้ความเสียหายที่จะมีต่อบริษัทจากยอดหนี้เสียดังกล่าวมีน้อยมากเนื่องจากได้มีการหักค่าตอบแทนของเจ้าหน้าที่การตลาด
(marketing incentive) ไว้แล้วกว่าร้อยละ 50 ของยอดหนี้เสีย สำหรับบัญชี Credit
Balance ยังไม่เคยเกิดหนี้เสีย อย่างไรก็ตามบริษัทมีนโยบายที่จะ
ลดความเสี่ยงอันเกิดจากการผิดนัดชำระเงินค่าซื้อหลักทรัพย์และความเสี่ยงอันเกิดจากหนี้สูญ
โดยให้ความสำคัญต่อการพิจารณาคัดเลือกลูกค้าเพื่อให้ได้ลูกค้าที่มีคุณภาพ
และกำหนดวงเงินซื้อขายหลักทรัพย์ให้เหมาะสมตามฐานะการเงินหรือแหล่งรายได้พร้อมหลักประกันของลูกค้า
รวมทั้งมีการทบทวนสถานะของลูกหนี้และควบคุมการใช้วงเงินอย่างใกล้ชิด

ความเสี่ยงจากการโยกย้ายของบุคลากร

บริษัทมีความเสี่ยงจากการพึ่งพิงบุคลากรด้านการตลาดและวาณิชธนกิจ
ซึ่งหากต้องสูญเสียบุคลากรดังกล่าวไป อาจส่งผลกระทบต่อการดำเนินงานได้
อย่างไรก็ตามด้วยชื่อเสียงความเป็นมืออาชีพของบริษัทและประสิทธิภาพของระบบการให้บริการ
ก็เป็นปัจจัยสำคัญที่ลูกค้าเลือกใช้บริการของบริษัทนอกเหนือจากตัวบุคลากร
ทั้งนี้บริษัทตระหนักถึงความสำคัญของบุคลากรที่จะทำให้บริษัทดำเนินธุรกิจได้อย่างมั่นคงและต่อเนื่อง
ดังนั้นเพื่อช่วยลดความเสี่ยงในการโยกย้ายพนักงานดังกล่าว
บริษัทจึงมีนโยบายที่จะพัฒนาความรู้และการฝึกอบรบให้กับพนักงานในทุกระดับอย่างต่อเนื่อง
รวมทั้งจูงใจให้บุคลากรทำงานกับบริษัทในระยะยาวด้วยการกำหนดรูปแบบการให้ผลตอบแทนและผลประโยชน์ต่างๆ
อาทิ เงินเดือน สวัสดิการ
ตลอดจนให้สิทธิในการซื้อหลักทรัพย์ของบริษัทที่เหมาะสมและจูงใจแก่พนักงาน
สอดคล้องกับสภาวะตลาดและการแข่งขัน